Na temelju članka 86. stavka 3. Zakona o prostornom uređenju (Narodne novine 153/13, 65/17, 114/18, 39/19 i 98/19), članka 41. točke 7. Statuta Grada Zagreba (Službeni glasnik Grada Zagreba 23/16, 2/18, 23/18, 3/20), Gradska skupština Grada Zagreba, na \_\_\_\_ sjednici \_\_\_\_\_\_\_\_2020., donijela je

**ODLUKU**

**o izradi Urbanističkog plana uređenja Resnik I**

**OPĆA ODREDBA**

**Članak 1.**

Donosi se Odluka o izradi Urbanističkog plana uređenja Resnik I (u daljnjem tekstu: Odluka).

**PRAVNA OSNOVA ZA IZRADU I DONOŠENJE PLANA**

**Članak 2.**

Odluka se donosi na temelju članaka 79. i 86.Zakona o prostornom uređenju (Narodne novine 153/13, 65/17, 114/18, 39/19 i 98/19 – u daljnjem tekstu: Zakon) te članka 83. Odluke o donošenju Generalnog urbanističkog plana grada Zagreba (Službeni glasnik Grada Zagreba 16/07, 8/09, 7/13, 9/16 i 12/16 - pročišćeni tekst – u daljnjem tekstu: GUP grada Zagreba).

**RAZLOZI ZA DONOŠENJE PLANA**

**Članak 3.**

Sukladno odredbama članka 85. Zakona o prostornom uređenju (Narodne novine 153/13, 65/17, 114/18, 39/19 i 98/19 – u daljnjem tekstu: Zakon) Gradski ured za mjesnu samoupravu, na temelju zaključka Vijeća gradske četvrti Peščenica – Žitnjak i zaključka Mjesnog odbora Resnik, inicirao je pokretanje postupka izrade Urbanističkog plana uređenja Resnik I, radi definiranja urbanističkih parametara za korištenje prostora, načina korištenja i uređenja površina na dijelom neizgrađenoj i nereguliranoj prostornoj cjelini.

**OBUHVAT PLANA**

**Članak 4.**

1. Obuhvat Plana određen je kartografskim prikazom GUP‑a grada Zagreba 4) Uvjeti za korištenje, uređenje i zaštitu prostora; 4b) Procedure urbano-prostornog uređenja.
2. Programom za izradu Plana predloženo je neznatno proširenje obuhvata u smislu da su zapadna i južna granica obuhvata određene točno prema međama katastarskih čestica, sjeverna granica je određena južnom regulacijskom linijom Ulice I. Resnik, a istočna granica određena je zapadnom regulacijskom linijom ovojka Ulice I. Resnik.
3. Plan se donosi za prostor obuhvata koji je omeđen:
4. sa sjeverne strane Ulicom I. Resnik;
5. s istočne odvojkom Ulice I. Resnik;
6. sa zapadne i južne strane granicom GUP-om planirane mješovite namjene, odnosno i odnosno istočnim međama katastarskih čestica 4025, 4027, 4019 i 4015, te južnim međama katastarskih čestica 4015, 4008, 4005, 4483/1, 4484/1, 4476/7, 4477, 4476/3 i 4476/8, sve katastarska općina Resnik;
7. Površina obuhvata Plana iznosi oko 18 ha.

**SAŽETA OCJENA STANJA U OBUHVATU PLANA**

**Članak 5.**

1. Područje za koje se izrađuje Plan određeno je GUP-om grada Zagreba kao prostor niskokonsolidiranih gradskih područja, a nalazi se u gradskoj četvrti Peščenica – Žitnjak. Obuhvat Plana predviđen je za novu regulaciju na neizgrađenom prostoru.
2. Prostor unutar obuhvata Plana nekad je bio isključivo poljoprivredno područje sa česticama nepravilnih oblika i neujednačenih veličina. Jedina prometnica koja je postojala bio je odvojak ulice I. Resnik koji je vodio od župne crkve prema rukavcima Save južno od Resnika. Uz njega su se postepeno gradile kuće na neplanski formiranim građevnim česticama.
3. Unutar obuhvata Plana oko 30% površine u cijelosti je ili djelomično izgrađeno građevinama, oko 60 % površine obuhvata Plana je neizgrađeno a dio površine obuhvata Plana se odnosi na postojeće prometnice i rezervacije za proširenje prometnice.
4. Unutar obuhvata Plana evidentirano je 90-ak stambenih građevina s pomoćnim objektima. Kontinuirani građevni pravac ne postoji te su građevine često građene na udaljenosti manjoj od 3m od međe građevne čestice. Visinom prevladavaju građevine 3 nadzemne etaže.
5. Glavninu neizgrađenog prostora čine oranice, dio krajobraza karakterističan za jugoistočni dio grada Zagreba. Radi se o desetak velikih čestica čije je korištenje usmjereno na uzgoj oraničnih kultura. Na predmetnom području nema trajnih nasada. Unutar obuhvata plana nema javnih parkovnih površina, drvoreda niti značajne površine pod šumskim zemljištem, dok je hortikulturno uređenje svedeno na uređenje privatnih okućnica.
6. Prostor obuhvata Plana povezan je na širu prometnu mrežu grada preko Ulice I. Resnik koja omeđuje prostor obuhvata sa sjevera, a zajedno s ulicama III. Resnik, V. Resnik i ulicom Mije Haleuša na istoku ostvaruje pristup Slavonskoj aveniji. Na prostoru unutar obuhvata Plana formirana je nepovezana mreža slijepih ulica uz koje se nalaze nizovi stambenih objekata koji se na njih spajaju. Ulice su širina oko 5m te nemaju izvedene pješačke staze. Slijepe ulice na svojim krajevima nemaju formirane okretnice za komunalna vozila. Unutar prometnog profila ulica su smješteni stupovi nosači nadzemne mreže i javne rasvjete.

**CILJEVI I PROGRAMSKA POLAZIŠTA PLANA**

**Članak 6.**

1. Osnovni su ciljevi i programska polazišta Plana na području obuhvata:
2. osiguranje prostornih preduvjeta za izgradnju novog dijela naselja, uz određivanje optimalnog načina i kapaciteta korištenja, te uvjeta uređenja i zaštite kako bi se realizirao koncept cjelovite zone mješovite namjene;
3. definiranje primjerenog mjerila i tipologije gradnje koji će sačuvati kvalitetu šireg prostora i stvoriti novi urbanitet primjeren sredini;
4. podizanje urbanog standarda uređenjem novih javnih i parkovnih prostora, rekonstrukcijom i gradnjom nove prometne i komunalne infrastrukture, te primjenom novih znanja i tehnologija u smislu korištenja obnovljivih izvora energije.
5. Sve navedeno potrebno je ispitati u postupku izrade Plana.
6. Plan je potrebno izraditi u skladu sa Zakonom i drugim propisima.

**POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PLANA**

**Članak 7.**

Za izradu Plana nije potrebno pribavljati posebne stručne podloge s obzirom na to da se postupak izrade može provesti na temelju podataka, planskih smjernica i propisanih dokumenata koja će dostaviti nadležna javnopravna tijela.

**NAČIN PRIBAVLJANJA STRUČNIH RJEŠENJA**

**Članak 8.**

Stručno rješenje Plana izradit će stručni izrađivač koji zadovoljava uvjete prema Pravilniku o izdavanju suglasnosti za obavljanje stručnih poslova prostornog uređenja (Narodne novine 136/15).

**VRSTA I NAČIN PRIBAVLJANJA PODLOGA ZA KARTOGRAFSKE PRIKAZE PLANA**

**Članak 9.**

1. Kartografski prikazi Elaborata Plana izrađuju se na homogeniziranom digitalnom katastarskom planu koji dostavlja Gradski ured za katastar i geodetske poslove.
2. Kartografski prikazi Elaborata Plana izradit će se u mjerilu 1:1000.

**POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PLANA**

**Članak 10.**

Tijela i osobe koja daju svoje prethodne zahtjeve i sudjeluju u izradi Plana:

1. MINISTARSTVO UNUTARNJIH POSLOVA, PU zagrebačka, Sektor upravnih, inspekcijskih i poslova civilne zaštite, Inspektorat unutarnjih poslova, Petrinjska 30, Zagreb
2. MINISTARSTVO DRŽAVNE IMOVINE, Dežmanova ulica 10, 10000, Zagreb
3. GRADSKI URED ZA PROSTORNO UREĐENJE, IZGRADNJU GRADA, GRADITELJSTVO, KOMUNALNE POSLOVE I PROMET

- Sektor za prostorno uređenje i graditeljstvo, Trg S. Radića 1, 10000 Zagreb

- Sektor za građenje komunalne infrastrukture i održavanje javnoprometnih površina,

 javnih objekata i javne rasvjete, Ulica grada Vukovara 58b, 10000 Zagreb

- Sektor za promet, Trg S. Radića 1, 10000 Zagreb

1. GRADSKI URED ZA IMOVINSKO-PRAVNE POSLOVE, Trg S. Radića 1, 10000 Zagreb
2. GRADSKI URED ZA UPRAVLJANJE IMOVINOM GRADA, Trg S. Radića 1, 10000 Zagreb
3. URED ZA UPRAVLJANJE U HITNIM SITUACIJAMA, Ulica kneza Branimira 71b, 10000 Zagreb
4. GRADSKI URED ZA MJESNU SAMOUPRAVU, Ulica grada Vukovara 56a/I, 10000 Zagreb
5. VIJEĆE GRADSKE ČETVRTI PEŠČENICA - ŽITNJAK, Zapoljska ulica 1, 10000 Zagreb;
6. GRADSKI URED ZA OBRAZOVANJE, Ilica 25, 10000 Zagreb;
7. HRVATSKA ELEKTROPRIVREDA, DP Elektra Zagreb, Služba za tehničke poslove, Gundulićeva 32, 10000 Zagreb
8. HRVATSKA REGULATORNA AGENCIJA ZA MREŽNE DJELATNOSTI, Ulica Roberta Frangeša Mihanovića 9, 10000 Zagreb
9. VODOOPSKRBA I ODVODNJA d.o.o.
* Sektor razvoja i investicija, Odjel razvoja vodoopskrbe, projektiranja, suglasnosti i istraživanja, Folnegovićeva 1, Zagreb
* Sektor razvoja i investicija, Odjel razvoja odvodnje, projektiranja i suglasnosti, Folnegovićeva 1, Zagreb
1. GRADSKA PLINARA ZAGREB d.o.o., Odjel strateškog planiranja i razvoja, Radnička cesta 1, 10000 Zagreb
2. ZAGREBAČKI HOLDING d.o.o., Podružnica Čistoća, Radnička cesta 82, 10000 Zagreb

**PLANIRANI ROK ZA IZRADU PLANA, ODNOSNO NJEGOVIH POJEDINIH FAZA I ROK ZA PRIPREMU I DOSTAVLJANJE ZAHTJEVA ZA IZRADU PLANA TIJELA I OSOBA ODREĐENIH POSEBNIH PROPISIMA**

**Članak 11.**

1. Poziv na dostavljanje zahtjeva uputit će se danom stupanja na snagu ove Odluke, a rok je za dostavljanje zahtjeva za izradu Plana 15 dana od dana zaprimanja Odluke s pozivom na dostavljanje zahtjeva.
2. Nositelj izrade dostavlja Odluku Zavodu za prostorni razvoj.
3. Nositelj izrade obavještava javnost o početku izrade Plana na mrežnoj stranici Grada Zagreba i putem Zavoda za prostorni razvoj.
4. Nacrt prijedloga Plana izradit će stručni izrađivač u roku od 60 dana od isteka roka za dostavljanje zahtjeva iz stavka 1. ovog članka.
5. Prijedlog Plana za javnu raspravu utvrđuje gradonačelnik.
6. Javna rasprava o Prijedlogu Plana objavit će se u dnevnom tisku i na mrežnim stranicama Grada Zagreba i nadležnog ministarstva prije početka javne rasprave.
7. Trajanje javnog uvida u Prijedlog Plana i rok za dostavu mišljenja, prijedloga i primjedbi na Prijedlog Plana određuje se u trajanju od 30 dana od dana početka javne rasprave.
8. Odgovorni voditelj u suradnji s nositeljem izrade obradit će sva mišljenja, prijedloge i primjedbe iznesene u javnoj raspravi te će pripremiti izvješće o javnoj raspravi. Stručni izrađivač u suradnji s nositeljem izrade izradit će Nacrt konačnog prijedloga Plana nakon provedene javne rasprave i izrađenog izvješća o javnoj raspravi.
9. Nacrt konačnog prijedloga Plana dostavlja se zajedno s izvješćem o javnoj raspravi gradonačelniku Grada Zagreba na utvrđivanje.
10. Gradonačelnik Grada Zagreba razmotrit će sve okolnosti i odlučiti o utvrđivanju Konačnog prijedloga Plana u roku od 8 dana od dana zaprimanja Nacrta konačnog prijedloga Plana.
11. Nakon utvrđivanja Konačnog prijedloga Plana, a prije njegova upućivanja na donošenje Gradskoj skupštini Grada Zagreba, nositelj izrade dostavit će sudionicima javne rasprave pisanu obavijest o tome s obrazloženjem o razlozima neprihvaćanja, odnosno djelomičnog prihvaćanja njihovih prijedloga i primjedbi.
12. Odluku o donošenju Plana donosi Gradska skupština Grada Zagreba.
13. Ako se iz objektivnih razloga neki od rokova iz ovog članka produlji, osim rokova utvrđenih Zakonom, to se produljenje, uz posebno obrazloženje, ne smatra protivnim ovoj odluci.

**IZVORI FINANCIRANJA IZRADE PLANA**

**Članak 12.**

Sredstva za izradu Plana osigurana su u proračunu Grada Zagreba.

**OSTALA PITANJA ZNAČAJNA ZA IZRADU PLANA**

**Članak 13.**

1. S ciljem donošenja ove odluke, a u skladu s člancima 64. i 66. Zakona o zaštiti okoliša (Narodne novine 80/13, 153/13, 78/15, 12/18 i 118/18) u vezi s člankom 86. stavka 3. Zakona, gradonačelnik Grada Zagreba donio je Zaključak o započinjanju postupka ocjene o potrebi strateške procjene utjecaja na okoliš za Plan, KLASA:, URBROJ: od\_\_\_\_\_\_\_\_2020. prema kojem je Grad Zagreb u suradnji s Ministarstvom gospodarstva i održivog razvoja proveo postupak ocjene o potrebi strateške procjene utjecaja na okoliš za Plan.
2. U postupku ocjene o potrebi strateške procjene utvrđeno je da Plan vjerojatno neće imati značajan utjecaj na okoliš, temeljem čega je gradonačelnik Grada Zagreba donio Zaključak kojim se utvrđuje da nije potrebno provesti stratešku procjenu utjecaja na okoliš za Plan, KLASA:, URBROJ: od \_\_\_\_\_\_\_2020.

**ZAVRŠNA ODREDBA**

**Članak 14.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Mislav Herman, dr. med.**